Hétfőre lesz elnöke az MTV-nek?
Szombathely, Budapest - Az MTV-t felügyelő közalapítvány kuratóriuma negyedszer próbál meg konszenzusra jutni az új vezetőről. Tizenöt pályázat érkezett, a szombathelyi Pehi László is jelölt, döntés, amennyiben lesz, hétfőn várható.
A poszt március elején üresedett meg, miután lejárt Rudi Zoltán négyéves megbízatása. Ő volt a Magyar Televízió első olyan elnöke a médiatörvény 1995-ös elfogadása óta, akinek sikerült kitöltenie hivatali idejét.  Ez a posztra meghirdetett negyedik pályázat; kiírásáról október 10-én döntött a Magyar Televízió Közalapítvány kuratóriumi elnöksége, aznap, amikor nem tudtak jelöltet állítani a tisztségre. A voksoláson ugyanis - amelyen a jelöltté váláshoz tíz szavazatot kellett volna szereznie valamelyik indulónak - Székely Ferencet heten, Havasi Jánost öten, Baló Györgyöt ketten támogatták. Az új kiírást tizenhatan vették át, tizenöten be is adták, a meghallgatásokat kedden és szerdán tartott a dr. Czeglédi László elnök vezette MTV közalapítvány kuratóriuma. Az egyik jelölt a szombathelyi Pehi László, aki korábban nyolc évig irányította az MTV regionális stúdióját.